आज भी जेरुसलम के स्थिति इजरायल-फिलिस्तीन संघर्ष आ एकरे शांति प्रक्रिया के मूल मुद्दा सभ में से एगो बनल बा। 1948 के अरब-इजराइली लड़ाई के दौरान, पच्छिमी जेरुसलम ओह इलाका सभ में सामिल रहल जेकरा पर इजरायल द्वारा कब्जा कइल गइल आ बाद में अपना में मिला लिहल गइल जबकि पुरान शहर सहित पूर्वी जेरुसलम पर कब्जा क लिहल गइल आ बाद में जॉर्डन द्वारा अपना में मिला लिहल गइल। हालाँकि, 1967 के छह दिन के लड़ाई के दौरान, पूरबी जेरुसलम के जॉर्डन से इजरायल द्वारा कब्जा कइल गइल, एकरे बाद एकरा के प्रभावी तरीका से अपना में मिला लिहल गइल आ शहर के अन्य इजरायली कब्जा वाला हिस्सा सभ में शामिल कइल गइल, एकरे साथ साथ आसपास के अउरी इलाका सभ के भी सामिल कइल गइल। एक ठो इजरायल के मूल कानून, 1980 के जेरुसलम कानून, जेरुसलम के "पूर्ण आ अविभाजित" देश के राजधानी के रूप में संदर्भित करे ला। इजरायल सरकार के सभ संस्थान जेरुसलम के भीतर स्थित बाड़ें जिनहन में नेसेट, प्रधानमंत्री (बेत अघियोन) आ राष्ट्रपति (बेत हानासी) के निवासस्थान, आ सुप्रीम कोर्ट सामिल बाड़ें। जबकि पच्छिमी जेरुसलम पर इजरायल के संप्रभुता के दावा के अंतर्राष्ट्रीय समुदाय द्वारा ढेर स्वीकार कइल जाला, पूर्वी जेरुसलम पर एकर संप्रभुता के दावा के नाजायज मानल जाला आ एकरे परिणामस्वरूप पूर्वी जेरुसलम के संयुक्त राष्ट्र द्वारा फिलिस्तीनी इलाका के रूप में मान्यता दिहल गइल बा जेह पर इजरायल के कब्जा बा।